
PATVIRTINTA

                                                                           
Rajono savivaldybės administracijos

                                                                           
direktoriaus 2013 m. spalio 3 d.

                                                                          
įsakymu Nr. AT-1104
RAJONO SAVIVALDYBĖS SOCIALINIO BŪSTO PIRKIMO SKELBIAMŲ DERYBŲ BŪDU SĄLYGOS

I. BENDROSIOS NUOSTATOS

1. Šakių rajono savivaldybė (toliau – Savivaldybė) skelbiamų derybų būdu Šakių miesto teritorijoje perka 1-o ir 2-jų kambarių gyvenamąsias patalpas socialinio būsto reikmėms. Konkretus perkamų butų skaičius priklausys nuo pasiūlytų pirkti gyvenamųjų patalpų kainų, siekiant racionaliausio lėšų įsisavinimo.

2. Socialinio būsto 1 kv. metro naudingojo ploto pirkimo kaina turi būti ekonomiškai pagrįsta (palyginus su nekilnojamųjų daiktų rinkos kainų analogais). 

3. Gyvenamosios patalpos turi atitikti normatyviniuose statybos techniniuose dokumentuose nustatytus reikalavimus, keliamus gyvenamosioms patalpoms (Lietuvos Respublikos statybos įstatymas (Žin., 1996, Nr. 32-788; 2001, Nr. 101-3597). 

4. Gyvenamosiose patalpose turi būti įrengti apskaitos prietaisai bei santechnikos įranga (vamzdynai, vonia, klozetas, praustuvas, virtuvėje plautuvė, vandens maišytuvai).

5. Gyvenamosios patalpos turi būti geros techninės būklės, švarios, atitikti statybos bei specialiąsias normas (higienos, priešgaisrinės saugos ir kt.) reikalavimus.

6. Gyvenamosios patalpos negali būti užstatytos ar įkeistos fiziniams ar juridiniams asmenims, sandorio sudarymo metu neturi būti įsiskolinimų už komunalines paslaugas, deklaruotų asmenų.
7. Gyvenamosios patalpos negali būti bendrabučio tipo name.
8. Kandidatas paraišką dalyvauti derybose ir kitus dokumentus pateikia lietuvių kalba.

9. Paraiškas gali pateikti fiziniai ir juridiniai asmenys (toliau – kandidatai).

10. Paraiškos galiojimo terminas iki 2013 m. gruodžio 31 d.
II. PARAIŠKŲ PATEIKIMO TVARKA

11. Kandidatai sąlygas ir kitus dokumentus, susijusius su socialinio būsto pirkimu, gali gauti Šakių rajono savivaldybės administracijos Biudžeto ir turto skyriuje (202 kab., Bažnyčios g. 4, Šakiuose).

12. Paraiška (1 priedas) dalyvauti skelbiamose derybose turi būti pateikta iki 2013 m. spalio 22 d. 9 val. Vėliau pateiktos paraiškos nenagrinėjamos. 

13. Paraiškų pateikimo tvarka:

13.1. kandidatas užklijuotame voke su užrašu: „Socialinio būsto Šakių mieste pirkimo komisijai“ pateikia:

13.1.1. užpildytą paraiškos formą, kurią pasirašo visi bendrasavininkai (abu sutuoktiniai) (1 priedas);

13.1.2. užpildytą siūlomų parduoti gyvenamųjų patalpų techninės būklės aprašymo formą (2 priedas);

13.1.3. gyvenamųjų patalpų nuosavybę patvirtinančių dokumentų kopiją, patvirtintą teisės aktų nustatyta tvarka;

13.2. gyvenamųjų patalpų kadastro duomenų bylos kopija;

13.3. jei pardavimą vykdo savininko įgaliotas asmuo, - pridedamas notaro patvirtintas įgaliojimas, suteikiantis teisę asmeniui derėtis dėl gyvenamųjų patalpų pardavimo; 

13.4. jei sutuoktiniai išsiskyrę, – santuokos nutraukimo liudijimo kopiją. Jei sutuoktinis miręs, – mirties liudijimo kopiją.

14. Paraiška su priedais turi būti sunumeruota, susiūta ir paskutiniojo lapo antroje pusėje patvirtinta kandidato arba jo įgalioto asmens parašu, o juridinio asmens - ir antspaudu. Jei pasirašo savininko įgaliotas asmuo, pridedamas notaro patvirtintas įgaliojimas. 

15. Paraiškos priimamos Šakių rajono savivaldybės administracijos priimamajame (214 kab., Bažnyčios g. 4, Šakiai) iki spalio 22 d. 9 val. darbo dienomis darbo valandomis. 

Informaciją teikia rajono savivaldybės administracijos Biudžeto ir turto skyriaus vyresnioji specialistė Sonata Gruzdaitienė, tel. 8 345 60755, el. paštas sonata@is.lt.

III. PARAIŠKŲ  NAGRINĖJIMAS

16. Vokai su paraiškomis atplėšiami komisijos posėdyje, kuris vyks 2013 m. spalio 22 d. 10 val., Šakių rajono savivaldybės administracijos 223 kab., Bažnyčios g. 4, Šakiuose.

17. Jeigu komisija kandidato parduodamų gyvenamųjų patalpų dokumentus gauna pasibaigus nustatytam terminui, šie dokumentai grąžinami juos pateikusiam kandidatui.

18. Komisija išnagrinėja gautas kandidatų paraiškas dalyvauti derybose ir parduodamų gyvenamųjų patalpų dokumentus ir įvertina jų atitikimą reikalavimams, nustatytiems pirkimo dokumentams. 

19. Komisija kandidatų pateiktus parduodamų gyvenamųjų patalpų dokumentus, neatitinkančius reikalavimų, nustatytų pirkimo dokumentams, atmeta.

20. Komisija apžiūri neatmestose paraiškose siūlomas pirkti gyvenamąsias patalpas ir įvertina jų atitikimą reikalavimams, nustatytiems pirkimo sąlygose. Užpildoma techninio vertinimo forma (3 priedas).
21. Komisija informuoja kandidatus apie kvietimą derėtis, nustato derybų datą, laiką ir vietą arba pateikia kandidatui motyvuotą atsakymą, kodėl kandidato paraiška atmetama. Pakviestas derėtis kandidatas su savimi turi turėti siūlomo parduoti buto nuosavybę patvirtinančio dokumento originalą.

22. Jeigu visų kandidatų pateikti parduodamų gyvenamųjų patalpų dokumentai neatitinka reikalavimų, nustatytų pirkimo dokumentams, arba negaunama nė vienos paraiškos dalyvauti derybose, pirkimo procedūros atliekamos iš naujo.

23. Komisija, priimdama sprendimą dėl derybas laimėjusių kandidatų, vadovaujasi pirkimo dokumentuose nustatytais vertinimo kriterijais, vertina parduodamų gyvenamųjų patalpų dokumentus, atsižvelgia į apžiūros išvadas, derybų rezultatus ir visam pirkimui numatytas lėšas. 

24. Pasibaigus deryboms, Komisija gali priimti galutinį sprendimą dėl  derybas laimėjusių kandidatų ne anksčiau kaip po 10 darbo dienų nuo pranešimo apie derybų rezultatus išsiuntimo kandidatams dienos. Pranešime nurodami derybas laimėję kandidatai ir patvirtinta kandidatų eilė.

25. Komisija, ne vėliau kaip per 7 darbo dienas nuo pretenzijos gavimo dienos (jeigu tokių buvo gauta), išnagrinėjusi kandidatų pretenzijas ir skundus, priima galutinį sprendimą.

26. Priėmusi galutinį sprendimą dėl derybas laimėjusio kandidato (-ų), Komisija nedelsdama (ne vėliau kaip per 3 darbo dienas) praneša derybas laimėjusiam (-usiems) kandidatui (-ams) derybų rezultatus.   

27. Pasiūlymas sudaryti pirkimo-pardavimo sutartį su konkurso laimėtoju pateikiamas po komisijos galutinio sprendimo. 

IV. PARAIŠKŲ ATMETIMAS

28. Paraiška atmetama, jeigu:

28.1. gyvenamosios patalpos neatitinka normatyviniuose statybos techniniuose dokumentuose nustatytų reikalavimų, keliamų gyvenamosioms patalpoms; gyvenamojoje patalpoje neįrengti apskaitos prietaisai;

28.2. perkamos gyvenamosios patalpos užstatytos ar įkeistos fiziniams ar juridiniams asmenims;
28.3. gyvenamosios patalpos yra bendrabučio tipo name;
28.4. kandidatas paraišką ir kitus dokumentus pateikė ne lietuvių kalba;

28.5. paraiškos pateiktos po 2013 m. spalio 22 d. 9 val.;
28.6. neužpildyta paraiška (1 priedas) arba techninės būklės aprašymo forma (2 priedas);

28.7. nepateiktos gyvenamųjų patalpų nuosavybę patvirtinančių dokumentų ir kadastrinių matavimų bylos kopijos ar kiti reikalingi dokumentai;

28.8. kandidatas paraišką ir kitus dokumentus pateikė neužklijuotame voke;

28.9. paraiška su priedais nesunumeruota, nesusiūta ir paskutiniojo lapo antroje pusėje nepasirašyta ir nepatvirtinta buto savininko arba jo įgalioto asmens, o juridinio asmens ir antspaudu. Jei pasirašė savininko įgaliotas asmuo, nepridėtas notaro patvirtintas įgaliojimas;

28.10. kandidatas pasiūlė per didelę, ekonomiškai nepagrįstą ir pirkėjui nepriimtiną kainą;

28.11. kandidatas pateikė klaidingus duomenis.

V. VERTINIMO KRITERIJAI

29. Komisijos neatmesti pasiūlymai vertinami pagal ekonomiškai naudingiausio pasiūlymo kriterijų. Gyvenamosios patalpos vertinamos balais.

	Vertinimo kriterijai
	Ekonominio naudingumo įvertinimas, balais 

	Pasiūlyta (suderėta) kaina (C)
	80

	Techninis įvertinimas (T)
	20



30. Ekonominio naudingumo nustatymas.


Socialinio būsto ekonominis naudingumas įvertinamas pagal formulę:

S = C + T, kur:


S – ekonominio naudingumo įvertinimas;


C – kandidato pasiūlytos (suderėtos) socialinio būsto 1 kv. m kainos įvertinimas balų suma;


C = (Cmin / Cp) X; 


Cmin – kandidato mažiausia pasiūlyta (suderėta) buto (namo) 1 kv. m kaina litais;


Cp – kandidato pasiūlyta (suderėta) buto (namo) 1 kv. m kaina litais;


X – kainos įvertinimo maksimalus balas (X=80)


T – techninio įvertinimo balų suma;


T = ∑Ti


Ti – atskirų kriterijų balų suma


Maksimalus balų skaičius – 100.
VI. PIRKIMO SUTARTIES SUDARYMAS

31. Jeigu kandidatas, kuriam buvo pasiūlyta sudaryti pirkimo sutartį, raštu atsisako ją sudaryti arba iki perkančiosios organizacijos nurodyto laiko neatvyksta sudaryti pirkimo sutarties arba atsisako sudaryti pirkimo sutartį derybose sutartomis sąlygomis, arba atvyksta pasirašyti sutartį, bet jos nepasirašo ir nepateikia svarių motyvų, laikoma, kad jis atsisakė sudaryti pirkimo sutartį. Tokiu atveju Komisija siūlo sudaryti pirkimo sutartį antrajam kandidatui, kurio pasiūlymas pagal derybų rezultatus yra geriausias po atsisakiusio sudaryti pirkimo sutartį.  

32. Prieš pasirašydamas pirkimo sutartį, gyvenamųjų patalpų savininkas ar jo įgaliotas asmuo turi pateikti šiuos dokumentus:

32.1. asmens tapatybę patvirtinantį dokumentą, o  juridiniai asmenys - įmonės registracijos pažymėjimą ir įstatus;

32.2. nuosavybės teisę į nekilnojamuosius daiktus patvirtinančius dokumentus;

32.3 kadastro duomenų bylą;

32.4. dokumentus, patvirtinančius, kad parduodamose gyvenamosiose patalpose nėra asmenų, deklaravusių jose gyvenamąją vietą;

32.5. pažymas apie atsiskaitymą už komunalines paslaugas;

32.6. notaro patvirtintą sutuoktinių sutikimą parduoti gyvenamąsias patalpas (fiziniai asmenys), jei sutuoktiniai išsiskyrę – santuokos nutraukimo liudijimo kopiją, jei sutuoktinis miręs – mirties liudijimo kopiją, jei sutuoktiniai turi nepilnamečių vaikų – teismo leidimą;

33. Pirkimo sutartis laikoma sudaryta, kai ją pasirašo rajono savivaldybės įgaliotas asmuo ir laimėtojas, patvirtinus notarui.

34. Visi ginčai sprendžiami šalių susitarimu. Neišsprendus ginčo nustatyta tvarka, kreipiamasi į teismą.

            35. Pirkimo sutarties sudarymo išlaidas apmoka gyvenamųjų patalpų pardavėjas (laimėtojas).

36. Pinigai už nupirktas gyvenamąsias patalpas pervedami į pardavėjo nurodytą sąskaitą per 15 kalendorinių dienų po pirkimo sutarties ir nekilnojamųjų daiktų perdavimo-priėmimo akto pasirašymo.

__________________________________________

